РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/102-24

23. септембар 2024. године

Б е о г р а д

ЗАПИСНИК

ДРУГЕ СЕДНИЦЕ ОДБОРАЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 16. СЕПТЕМБРА 2024. ГОДИНЕ

Седница је почела у 13, 00 часова.

Седницом је председавао Хаџи Милорад Стошић, председник Одбора.

Седници су присуствовали чланови Одбора: Татјана Николић, Миодраг Линта, Данијела Вујичић, Иван Антић, Драгана Радиновић, Светлана Милијић, Марко Милошевић, Јелена Павловић, Ирена Живковић и Зоран Стојановић, као и заменици чланова: Наташа Милић Малаш (Бранко Вујковић, члан), Биљана Јаковљевић (Сања Милошевић, члан), Катарина Стојановић (Драгана Лукић, члан) и Биљана Ђорђевић (Наталија Стојменовић, члан).

Седници није присуствовао члан Одбора Борислав Новаковић, као ни његов заменик.

Седници су присуствовали представници Министарства за рад, запошљавање, борачка и социјална питања: Немања Старовић, министар, Биљана Барошевић, помоћник министра у Сектору за заштиту особа са инвалидитетом, Слађана Марковић, помоћник министра у  Сектору за социјалну заштиту, Мирјана Ћојбашић, помоћник министра у Сектору за материјално-финансијске и аналитичке послове и Зоран Мартиновић, помоћник министра у Сектору за рад и запошљавање.

Председник Одбора је подсетио да се на ток седнице Одбора сходно примењују одредбе Пословника о седници Народне скупштине (чл. 82. и 92. Пословника). Такође, указао је да је потребно да се чланови, односно заменици чланова Одбора придржавају времена за расправу, у складу са чланом 75. Пословника Народне скупштине.

На предлог председника Одбора, усвојен је (14 „за“) следећи

Д н е в н и р е д:

1. Разматрање Информације о раду Министарства за рад, запошљавање, борачка и социјална питања за период од 1. априла до 30. јуна 2024. године (број 02-1206/24 од 20. августа 2024. године);

2. Образовање Радне групе за разматрање представки и предлога грађана.

Пре преласка на разматрање утврђеног дневног реда, усвојен је једногласно (14 „за“) и без примедби записник Прве седнице Одбора, одржане 2. априла 2024. године.

Прва тачка дневног реда – **Разматрање Информације о раду Министарства за рад, запошљавање, борачка и социјална питања за период од 1. априла до 30. јуна 2024. године (број 02-1206/24 од 20. августа 2024. године)**

Председник Одбора је подсетио да је Министарство за рад, запошљавање, борачка и социјална питања доставило Одбору Информацију о раду за период од 1. априла до 30. јуна 2024. године, у складу са чланом 229. Пословника Народне скупштине који прописује да министар информише надлежни Одбор Народне скупштине о раду Министарства једном у три месеца. Такође, указао је да је Информација достављена члановима, односно заменицима чланова Одбора тако да су имали прилике да се са њеном садржином благовремено упознају.

Уводно представљање Информације о раду Министарства за рад, запошљавање, борачка и социјална питања за период од 1. априла до 30. јуна 2024. године поднео је Немања Старовић, министар.

У дискусији су учествовали чланови и заменици чланова Одбора: Хаџи Милорад Стошић, Биљана Ђорђевић, Ирена Живковић, Иван Антић, Татјана Николић, Светлана Милијић, Данијела Вујичић, Јелена Павловић, као и Немања Старовић, министар, Слађана Марковић, Мирјана Ћојбашић и Зоран Мартиновић, помоћници министра.

Након дискусије, Одбор је већином гласова (12 „за“, 2 „уздржана“, 1 „није гласао“) прихватио Информацију о раду Министарства за рад, запошљавање, борачка и социјална питања, за период од 1. априла до 30. јуна 2024. године. С тим у вези, Одбор ће на основу члана 229. став 4. Пословника Народне скупштине поднети Извештај Народној скупштини и на тај начин је известити, да је сагласно члану 229. Пословника Народне скупштине, Одбор размотрио и одлучио да прихвати Информацију о раду Министарства за рад, запошљавање, борачка и социјална питања за период од 1. априла до 30. јуна 2024. године.

Друга тачка дневног реда – **Образовање Радне групе за разматрање представки и предлога грађана.**

Имајући у виду представничку функцију Народне скупштине и Одбора, председник Одбора је истакао да је веома важно да се образује Радна група за иницијативе, петиције, представке и предлоге, с обзиром да се велики број грађана обраћа Одбору, како у писаној форми, тако и путем електронске поште, телефоном, и пријемом у Народној скупштини. Полазећи од Пословничке одредбе да Одбор разматра представке и предлоге грађана из свог делокруга, као и овлашћења председника Одбора да образује посебну радну групу, на основу члана 44. Пословника Народне скупштине, председник Одбора је предложио да се, сходно досадашњој пракси, образује Радна група за разматрање представки и предлога грађана. Наиме, задатак Радне групе би био да разматра приспеле представке и предлоге грађана и уз помоћ Стручне Службе Одбора сачини предлог поступања по истима, који ће затим након расправе на седници Одбора, прихватити и Одбор. Узимајући у обзир и поштујући подједнаку заступљеност представника посланичких група у саставу Радне групе, председник Одбора је предложио да Радна група има пет чланова и то: Светлана Милијић, Драгана Лукић, Марко Милошевић, Зоран Стојановић и Ирена Живковић.Полазећи од договора који је постигнут о саставу Радне групе и имајући у виду члан 44. став 6. Пословника Народне скупштине, којим председник Одбора може образовати, самостално посебну радну групу, председник је нагласио да ће тако и поступити, па с тим у вези, Одбор је једногласно (15 „за“) образовао Радну групу за разматрање представки и предлога грађана.

Седница Одбора је завршена у 15, 00 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ПРЕДСЕДНИК ОДБОРА

Јелена Ђорић Хаџи Милорад Стошић